Niu Norša

Niu Norša () – gyvenvietė Australijos pietvakariuose, Vakarų Australijos valstijoje, Vitbelto regione, Viktorijos Lygumų grafystėje. Vienintelė vienuolių gyvenvietė Australijoje. Įsikūrusi valstijos pietvakarinėje dalyje, Muro (Moore River) dešiniajame krante, šalia Didžiojo Šiaurės plento (Great Northern Highway), apie 115 km į šiaurės rytus nuo Perto. 57 gyventojai (2021 m.).

Veikia benediktinų vienuolynas (7 vienuoliai 2021 m.) su bažnyčia (pastatyta 1861 m.), muziejus ir dailės galerija, pakelės užeiga, svečių namai. Vienuolyne sukaupta biblioteka ir archyvas. Apie 8 km į pietus nuo gyvenvietės stovi Europos kosmoso agentūros antžeminė stotis.

Lankoma turistų. Niu Noršoje tradiciškai gaminama duona, spaudžiamas alyvuogių aliejus. Vienuolyno ir aplinkinių pastatų kompleksas įtrauktas į Vakarų Australijos kultūros paveldo sąrašą. 

1846 m. trys vienuoliai benediktinai (du ispanai ir prancūzas) ir airių katechetas aborigenų žemėse įkūrė misiją, apie 8 km į šiaurę nuo dabartinės gyvenvietės. 1847 m. misija perkelta į naują (dabartinę) vietą šalia Muro upės ir pavadinta Šv. Benedikto gimtojo Nursijos miesto (dabar Norča Italijoje) vardu. 1848 m. misija turėjo daugiau kaip 1000 akrų žemės, augino avis ir galvijus. 1848 m. atidaryta mokykla aborigenų berniukams, 1861 m. – mergaitėms (abi veikė iki 1974 m.). XIX a. septintame ir aštuntame dešimtmečiuose iškasti šuliniai, veisti arkliai, gamintas šilkas. 1867 m. įkurtas vienuolynas, 1908 m. ir 1913 m. – koledžai (uždaryti 1991 m.). 1927 m. atidarytas viešbutis (veikė iki 2020 m.).

Šaltiniai 

Vakarų Australijos miestai